Temeljem članka 54. Statuta Osnovne škole Krune Krstića, a u svezi provedbi odredaba vezanih za zaštitu osobnih podataka i video nadzor utvrđenih Zakonom o provedbi Opće uredbe o zaštiti podataka i Zakonom o zaštiti na radu, Školski odbor Osnovne škole Krune Krstića na svojoj 31. sjednici održanoj dana 9. travnja 2024. godine pod 2. točkom dnevnog reda jednoglasno je donio

***PRAVILNIK***

***O VIDEO NADZORU OSNOVNE ŠKOLE KRUNE KRSTIĆA***

1. ***OPĆE ODREDBE***

Članak 1.

Ovim se Pravilnikom uređuje svrha video nadzora, označavanje objekata, pravo pristupa osobnim podacima prikupljenim putem video nadzora, zaštita video zapisa, rokovi čuvanja video zapisa, video nadzor radnih prostorija i druga pitanja u svezi obrade osobnih podataka putem video nadzora u Osnovnoj školi Krune Krstića (u daljnjem tekstu: Škola).

Članak 2.

Izrazi navedeni u ovom Pravilniku koji se odnose na rodno značenje su neutralni i odnose se jednako na muški i ženski spol.

1. ***OBRADA OSOBNIH PODATAKA PUTEM VIDEO NADZORA***

SVRHA VIDEO NADZORA

Članak 3.

1. Video nadzor u Školi se uvodi u svrhu provođenja kontrole ulazaka i izlazaka u objekte Škole, iz radnih prostorija i prostora te radi smanjenja izloženosti učenika, radnika i trećih osoba koje borave u Školi te objekata i imovine Škole riziku od razbojstva, provala, nasilja, krađa i sličnih događaja na radu ili u vezi s radom.
2. Obrada osobnih podataka putem video nadzora u Školi se može provoditi samo u svrhu iz stavka 1. ovog članka odnosno koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem video nadzora.
3. Obrada osobnih podataka radnika Škole putem sustava video nadzora može se provoditi samo ako su uz uvjete utvrđene Zakonom o provedbi Opće uredbe o zaštiti podataka ispunjeni i uvjeti utvrđeni Zakonom o zaštiti na radu
4. Video nadzorom mogu biti obuhvaćene prostorije, dijelovi prostorija i vanjska površina objekta Škole, a čiji je nadzor nužan radi postizanja svrhe utvrđene ovim člankom.

OZNAČAVANJE OBJEKTA

Članak 4.

(1) Škola je obvezna označiti da je objekt odnosno pojedina prostorija u njemu te vanjska površina objekta pod video nadzorom, a oznaka treba biti vidljiva najkasnije prilikom ulaska u perimetar snimanja.

(2) Obavijest iz stavka 1. ovoga članka treba sadržavati sve relevantne informacije sukladno odredbi članka 13. Opće uredbe o zaštiti podataka, a posebno jednostavnu i lako razumljivu sliku uz tekst kojim se ispitanicima pružaju sljedeće informacije:

* da je prostor pod video nadzorom
* podatke o voditelju obrade
* podatke za kontakt putem kojih ispitanik može ostvariti svoja prava.

PRAVO PRISTUPA OSOBNIM PODACIMA PRIKUPLJENIM VIDEO NADZOROM

Članak 5.

1. Pravo pristupa osobnim podacima prikupljenim putem video nadzora ima ravnatelj Škole odnosno izvršitelj obrade i/ili osoba koju pisanim putem ovlasti ravnatelj odnosno izvršitelj obrade te nadležna državna tijela u okviru obavljanja poslova iz svojeg zakonom utvrđenog djelokruga.
2. Osobe iz stavka 1. ovoga članka ne smiju koristiti snimke iz sustava video nadzora suprotno svrsi utvrđenoj u članku 3. ovog Pravilnika.

ZAŠTITA VIDEO ZAPISA

Članak 6.

1. Sustav video nadzora mora biti zaštićen od pristupa neovlaštenih osoba.
2. Ravnatelj Škole odnosno izvršitelj obrade dužni su uspostaviti automatizirani sustav zapisa za evidentiranje pristupa snimkama video nadzora koji će sadržavati vrijeme i mjesto pristupa, kao i oznaku osoba koje su izvršile pristup podacima prikupljenim putem video nadzora.

ROK ČUVANJA SNIMKI VIDEO ZAPISA

Članak 7.

Snimke dobivene putem video nadzora mogu se čuvati najviše do šest mjeseci, osim ako je drugim zakonom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

ZABRANA KORIŠTENJA SNIMKI VIDEO NADZORA

Članak 8.

1. Škola ne smije koristiti snimljene materijale u svrhe koje nisu propisane ovim Pravilnikom, ne smije ih emitirati u javnosti niti pred osobama koje nemaju ovlasti na nadzor opće sigurnosti i zaštite na radu te je obvezan osigurati da snimljeni materijali ne budu dostupni neovlaštenim osobama.
2. Odredbe ovoga članka o zabrani snimanja i zabrani korištenja snimljenih materijala posebno obvezuju Školu u odnosu na maloljetne učenike.

VIDEO NADZOR RADNIH PROSTORIJA

Članak 9.

1. Video nadzor radnih prostorija ne smije obuhvaćati prostorije za odmor, osobnu higijenu i presvlačenje.
2. Ako video nadzor čitavo radno vrijeme prati sve pokrete radnika tijekom obavljanja njegovih svakodnevnih radnih zadataka, odnosno ako su nadzorni uređaji postavljeni tako da su radnici čitavo vrijeme tijekom rada u vidnom polju video nadzora, poslodavac smije koristiti video nadzor isključivo na temelju prethodne suglasnosti radničkog vijeća odnosno sindikalnog povjerenika s preuzetim pravima i obvezama radničkog vijeća.
3. Ako radničko vijeće, odnosno sindikalni povjerenik s pravima i obvezama radničkog vijeća uskrati suglasnost, Škola može u roku od 15 dana od dana dostave izjave o uskrati suglasnosti tražiti da tu suglasnost nadomjesti sudska ili arbitražna odluka u skladu s općim propisom o radu.

1. ***ZAVRŠNE ODREDBE***

OBVEZA OBAVJEŠTAVANJA NOVOPRIMLJENIH RADNIKA

Članak 10.

Škola je obvezna prilikom zapošljavanja pisanim putem obavijestiti novoprimljenog radnika da će biti nadziran putem video nadzora sukladno ovom Pravilniku.

STUPANJE NA SNAGU

Članak 11.

Ovaj Pravilnik stupa na snagu sljedećeg dana od dana objave na oglasnoj ploči Škole.

Stupanjem na snagu ovoga Pravilnika prestaje važiti Pravilnik o korištenju sustava videonadzora Škole od 2019. godine

KLASA: 011-03/24-01/02

URBROJ: 2198-1-2-24-1

Zadar, 9. travnja 2024. godine

Predsjednica Školskog odbora

Luciana Karuza

Ovaj Pravilnik je objavljen na oglasnoj ploči Škole dana 10. travnja 2024..

Ravnateljica

Jasmina Matešić, prof.